VIDEO Revenge porn-ul ar putea fi incriminat în Codul Penal: Senatoarea USR, Florina Presadă, propune închisoare de la 3 luni la 2 ani pentru cei care publică imagini nud ale unei persoane fără consimțământul acesteia

Senatoarea USR, Florina Presadă, a depus la Parlament un proiect de modificare a Codului penal prin care vizează incriminarea pornografiei din răzbunare, adică publicarea de imagini nud ale unei persoane fără consimțământul acesteia.

Inițiativa propune închisoare de la 3 luni la doi ani pentru cei care publică astfel de imagini.

Propunerea concretă de modificare a Codului penal:

După alineatul (5) al art. 226 se introduc 4 noi alineate, cu următorul cuprins: (6) Divulgarea, difuzarea, prezentarea sau transmiterea, în orice mod, a unei imagini intime a unei persoane identificate sau identificabile după informațiile furnizate, fără consimțământul persoanei înfățișate, de natură să provoace acesteia o suferință psihică sau o știrbire a imaginii sale, se pedepseşte cu închisoare de la 3 luni la 2 ani sau cu amendă; (7) Acţiunea penală se pune în mişcare la plângerea prealabilă a persoanei vătămate; (8) Prin imagine intimă se înțelege orice reproducere, indiferent de suport, a imaginii unei persoane nude, care își expune total sau partial organele genitale, anusul sau zona pubică sau, în cazul femeilor, sânii, ori care este implicată într-un raport sexual sau act sexual; (9) Nu constituie infracţiune fapta săvârşită: (a) dacă a fost necesară pentru prevenirea, surprinderea sau dovedirea săvârșirii unei infracțiuni; (b) dacă a fost autorizată, în cazuri temeinic justificate, de către un organ judiciar în cursul unor proceduri judiciare.



Senatoarea USR a explicat faptul că inițiativa este necesară deoarece, în prezent, fapta de pornografie din răzbunare nu este incriminată de Codul Penal, care prevede pedepse doar pentru amenințare, șantaj sau hărțuire.

”Fapta de pornografie din răzbunare este o atingere adusă vieții private prin natura sa și prin efectele pe care le produce. Dar, în forma actuală, articolul 226 pedepsește doar captarea și difuzarea fără drept de imagini și sunete din locuința unei persoane”, a precizat Florina Presadă.

”Completările aduse la acest articol nu țin cont de locul în care au fost realizate imaginile ce înfățisează victima, ci de natura faptei (aspectul intim al fotografiilor și contextul privat în care ele au ajuns la autor), aspectul non-consensual al distribuirii acelor imagini și efectele pe care le generează difuzarea lor publică”, a mai adăugat ea.

Potrivit senatoarei USR, nu orice imagini difuzate de către autor pot fi elementul infracțiunii de pornografie din răzbunare, ci trebuie să fie vorba despre imagini cu caracter intim sau sexual și este nevoie ca victima să poată fi identificată sau identificabilă atât în imagini, cât și în relație cu aceste imagini.

”Ceea ce este important de reținut în cazul faptei de pornografie din răzbunare este că autorul, deși deține cu drept imaginile intime ale victimei, acesta nu are dreptul sau consimțământul acesteia pentru a le face publice. Consimțământul dat într-un anumit context nu poate fi considerat implicit sau tacit pentru un alt context”, a mai explicat Florina Presadă.

Ea a subliniat că este necesară incriminarea faptei de pornografie din răzbunare deoarece în acest moment, deși fapta există și multe femei le sunt victime, organele judiciare nu au instrumentul adecvat pentru investigarea și judecarea acestor fapte.

”Totodată, incriminarea faptei are ca obiectiv și descurajarea acestor fapte, având rol preventiv. Scopul trebuie să rămână reducerea incidenței acestor fapte și pedepsirea lor atunci când au loc. Consecințele pentru victime ale faptei de pornografie din răzbunare sunt grave iar acestea includ atât suferințe psihice dar și atingeri aduse imaginii acestora, lucru ce poate duce la pierderea locului de muncă sau dificultăți în a găsi un loc de muncă. Incriminarea faptei de revenge porn reprezintă răspunsul corect la o problemă existentă în societate, o nouă realitate socială. Nu în ultimul rând, aceasta reprezintă și un gest normal prin care putem reitera, la nivel de societate, dreptul la demnitate pentru victimele pornografiei prin răzbunare”, a concluzionat Presadă.

Foto: Senatoarea USR Florina Presadă / Sursa: Facebook